Gitte Lillelund Bech (V), 2010-12-01:
Jeg lægger til grund for mit svar, at det er eventuelle drøftelser i Forsvarsministeriet, som er relateret til kommandoens beslutning om at søge nedlagt et fogedforbud mod udgivelse af Thomas Rathsacks bog »Jæger – I krig med eliten«.
Forsvarsministeriet blev bekendt med den omhandlede bog i forbindelse med et interview, som den daværende forsvarsminister, Søren Gade, gav til Jyllands-Posten onsdag den 9. september 2009.
I henhold til journalisten fra Jyllands-Posten skulle der i bogen være omtalt operationer, som ikke tidligere havde været kendt i offentligheden.
Samme eftermiddag oplyste Forsvarskommandoen på ministeriets forespørgsel, at man ikke kendte til bogen, og ministeriet modtog også samme eftermiddag, den 9. september, et eksemplar af bogen, som ikke var udkommet endnu.
Samme aften blev der afholdt et møde, hvor der deltog medarbejdere fra ministeriet, fra forsvaret og fra Forsvarets Efterretningstjeneste.
Formålet med mødet var at få et overblik over de spørgsmål, som bogen måtte give anledning til.
For ministeriets vedkommende drejede det sig primært om at få gennemgået bogen for omtaler af udsendelse af militære styrkebidrag, identificere disse og sammenholde dem med de mandater, der var givet af Folketinget.
For så vidt angår resultatet af dette, skulle det være klart næste formiddag, hvor der var møde i forsvarsforligskredsen.
Mødet var aftalt i forvejen, og jeg tror faktisk, hr. John Dyrby Paulsen selv deltog i mødet.
På et formøde umiddelbart før mødet i forligskredsen meddelte chefen for Forsvarsstaben til Forsvarsministeriet, at Forsvarskommandoen var i gang med at vurdere, om bogen indeholdt klassificerede oplysninger, dvs. oplysninger, som ikke havde været tilgængelige for offentligheden tidligere.
Den vurdering var ikke færdig, men meget tydede på, at der var klassificerede oplysninger.
Så var der møde i forligskredsen.
Her orienterede forsvarsministeren om bogudgivelsen, og han konstaterede, at der i bogen ikke var omtalt udsendelse af militære styrkebidrag, som ikke havde mandat.
Ministeren bad derefter chefen for Forsvarsstaben om at redegøre for forsvarets vurdering af spørgsmålet om klassificerede oplysninger, og chefen for Forsvarsstaben oplyste her, at meget tydede på, at der ville være klassificerede oplysninger i bogen.
Chefen for Forsvarsstaben fortalte også, at Forsvarskommandoen om nødvendigt ville forfølge muligheden for at få nedlagt et fogedforbud, men i første omgang ville man indlede en dialog med forfatteren.
Jeg har fået refereret, at de tilstedeværende medlemmer af forsvarsforligskredsen gav meget klart udtryk for, at selvfølgelig skulle forsvaret sørge for, at klassificerede oplysninger ikke blev offentliggjort.
Den 11. september afsluttede kommandoen sin gennemgang af bogen og konkluderede, at bogen indeholdt klassificerede oplysninger.
Den 14. september konkluderede Forsvarskommandoen, at man ikke kunne få løst sagen via dialog.
Ligeledes den 14. september indgav man fogedbegæring for at få nedlagt fogedforbud mod bogen, og fogedretten fastslog den 21. september, at kommandoen havde sandsynliggjort, at bogen indeholdt oplysninger, som var fortrolige og omfattet af tavshedspligten.